Kinders dood toe hulle oor kabel struikelOntblote kragdrade in ‘n nedersetting in Johannesburg. (Foto: Verskaf) Twee kinders het doodgeskok nadat hulle oor ŉ lewendige kabel gestruikel het. Die kabel was glo ontbloot weens onwettige kragverbindings. Volgens City Power, Johannesburg se kragverskaffer, het die voorval in ŉ informele nedersetting in Cleveland gebeur. Isaac Mangena, woordvoerder van City Power, het gesê dit is die sesde skokvoorval dié jaar, en kan glo toegeskryf word aan onwettige kragverbindings in gebiede reg oor Johannesburg. In die afgelope twee boekjare is 21 gevalle aangemeld waar mense doodgeskok is. “Ek wil graag van hierdie geleentheid gebruik maak om inwoners net weer te waarsku oor die gevaar wat onwettige verbindings inhou. Mangolongolo, die nedersetting waar die mees onlangse voorval gebeur het, is ŉ brandpunt vir onwettige verbindings en die beskadiging van infrastruktuur.” Mangena sê onwettige verbindings kos die stad ook miljoene rand aan inkomste. ŉ Span is na die omgewing ontplooi om die voorval te ondersoek.